钦定古今图书集成/明伦汇编/氏族典/第118卷 > 陈震
## 钦定古今图书集成/明伦汇编/氏族典/第118卷 > 陈震

按《蜀志陈震传》：“震字孝起，南阳人也。先主领荆州牧，
辟为从事，部诸郡，随先主入蜀。蜀既定，为蜀郡北部
都尉，因易郡名，为汶山太守，转在犍为。建兴三年，入
拜尚书，迁尚书令，奉命使吴。七年，孙权称尊号，以震
为卫尉。贺权践阼，诸葛亮与兄瑾书曰：‘孝起忠纯之
性，老而益笃。及其赞述东西，欢乐和合，有可贵者’。”震
入吴，到武昌，孙权与震升坛歃盟，交分天下，以徐、豫、
幽、青属吴，并、凉、冀、兖属蜀，其司州之土，以《函谷关》为
界。震还，封城阳亭侯。十三年卒。子济嗣。